ועדת הכספים, כנסת 23, פרוטוקול מספר 174, 2020-11-17 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: על סדר-היום: הצעת בקשת הארכת מועדים לפי חוק מימון מפלגות, התשל"ג- 1973.

משה גפני: חנה רותם ממבקר המדינה, בבקשה.

חנה רותם: מדובר בבקשת הסיעות, כך שזו לא הבקשה שלנו להציג.

משה גפני: אבל לפי החוק, אני צריך את הסכמתך.

משה גפני: אתן למאור קודם, נציג המפלגות, ואז נשמע אותך.

מאור חמו: מאור חמו, רואה חשבון מפלגת הליכוד.

מאור חמו: אני מגיע בשם 11 מפלגות שחתמו והגישו את הבקשה.

מאור חמו: כרגע אנו נמצאים בסיום ביקורת מבקר המדינה בדוחות הכספיים של- - - מקומיות אוקטובר 2018, והשוטף של המפלגות 2018.

מאור חמו: לכן ביקשנו את הבקשה, גם בגלל הגל השני של הקורונה שלא יכולנו גם לעבוד על הדוחות הכספיים של כנסות 20, 21 ו-22.

מאור חמו: לכן ביקשנו דחייה שחל שני המועדים והפרדנו את זה.

מאור חמו: לגבי כנסות 21 ו-22 והדוחות השוטפים לדחייה של חודש ימים – במקום 31.12.20 – 31.1.21, וכנסת 23 והשוטף – הדוח עבור התקופה השוטפת של כנסת 23 – ל-15 במרס.

משה גפני: אנחנו מתבקשים לפי בקשתכם לעשות דחייה של הכנסת ה-21?

מאור חמו: דוח כספי של הבחירות לכנסת ה-2 ודוח כספי של הבחירות לכנסת ה-22 ושני דוחות כספיים של התקופות השוטפות לכנסות ה-21 ו-22 – דחייה של חודש ימים – מ-31.12.20 ל-31.01.21.

מאור חמו: הדוח על הבחירות לכנסת ה-23 והדוח השוטף לכנסת ה-23 – 15.3.

מיקי לוי: משפט, בבקשה.

מיקי לוי: אני מניח שכל חברי הכנסת היו חשופים בשבוע וחצי החולף להסתערות – אתה חבר בוועדת הכספים - אל תצביע בעד הדחייה וכו'.

מיקי לוי: אז הנה אני אומר לפרוטוקול.

מיקי לוי: אין יום שלא קיבלתי, למה – כי הם מיליארד שקל, שתהיה שקיפות, כך היה כתוב.

מיקי לוי: אז אני אומר לפרוטוקול לכל אלה ששלחו לאותם חברי הכנסת – לא היה כדבר הזה.

מיקי לוי: לא היו בחירות אחת אחרי השנייה.

מיקי לוי: גם אם הדוחות מוכנים, לא ניתן שמבקר המדינה יבדוק מסה כזו ענקית.

מיקי לוי: הרי מבקר המדינה שואל אותנו על כל פיפס, על כל קבלה שאנחנו מוציאים, וטוב שכך.

מיקי לוי: לכן אין פה שום הסתרה, והכול ידוע וגלוי.

מיקי לוי: אין ברירה.

מיקי לוי: לא היתה מסה כזו של דוחות כספיים, בגלל שבחירות נפלו חצי שנה אחרי חצי שנה.

מיקי לוי: אני מבטיח לכם מהיכרותי עם רשות המיסים, גם אם זה היה הולך לרשות המיסים, אי אפשר היה לבדוק אותן אלפי קבלות שמוציאות המפלגות.

מיקי לוי: לכן הדחייה הזו עושה שכל והיגיון, ואני אצביע בעד.

משה גפני: תודה.

משה גפני: הגב' רותם, בבקשה, עמדת המבקר.

חנה רותם: למבקר המדינה אין התנגדות לבקשה.

שלומית ארליך: והוא מבקש שההארכה תהיה גם לגביו.

חנה רותם: ההארכה צריכה להיות בהתאם להארכה שניתנת לסיעות.

חנה רותם: במכתב שמבקר המדינה הפנה לוועדת הכספים הוא כתב שמועד דוח הביקורת על הכנסת ה-21 ו-22 יידחה ל-12.9 במקום 12.8 שהיה בעבר – דחייה של חודש.

חנה רותם: דוח על תוצאות ביקורת על הכנסת ה-23 יימסר ליושב-ראש הכנסת ב-7 בנובמבר.

משה גפני: בהתאם להחלטה אם אנו מאשרים את הדחייה הזאת, תעבירו את זה ל-7.11.

משה גפני: בבקשה, עו"ד הידי נגב.

הידי נגב: תודה, אדוני היושב-ראש, גם שלחנו מכתבים לך ולשאר חברי הוועדה.

הידי נגב: ביקשתי שיצורף כחומר רקע.

הידי נגב: אני מבקש לדבר על הרציונל של חוק מימון מפלגות.

הידי נגב: חוק מימון מפלגות מעניק מאות מיליונים של כספי משלם המיסים, כספים ציבוריים למפלגות.

הידי נגב: בנוסף, החל מהכנסת ה-21 הוחל שימוש נרחב בהלוואות.

הידי נגב: בעצם הכנסת משמשת גם בנק הלוואות למפלגות.

הידי נגב: פה הנקודה החשובה - הרציונלים של החוק קובעים שתוך 16 שבועות יש להגיש את הדוחות הכספיים למבקר המדינה, ויש לו עד 22 שבועות לאחר מכן לפרסם את הדוח – אני מדגיש: עד – כי הוא יכול גם שבוע לאחר הגשת הדוחות, לצורך העניין.

הידי נגב: בוועדה הזאת התקיימו כבר שלושה דיונים, מאז הבחירות לכנסת ה-21, לפני כמעט שנתיים, באפריל 2019, ובכל הדיונים האלה נדחתה פעם אחר פעם הגשת הדוחות הכספיים.

הידי נגב: בכנסת ה-21 – הדוחות הכספיים היו אמורים להיות מוגשים למבקר באוגוסט 2019, והמבקר היה צריך לפרסם דוח עד ינואר 2020, כלומר לקראת הבחירות לכנסת ה-23 הבוחר יכל לדעת מה עשו המפלגות, הסיעות השונות, בכספים הציבוריים שקיבלו, בהלוואות הציבוריות שהם מקבלים, ואנחנו כבוחרים יכולנו לדעת איך כל מפלגה מתנהלת, וכך להצביע גם אחר כך בצורה מושכלת בבחירות.

הידי נגב: אבל ועדת הכספים פעם אחר פעם מחליטה לדחות את הגשת הדוחות הכספיים, וזה בהסכמת המבקר, אבל הבקשה עצמה היא מהסיעות עצמן, אלה שנציגיהן יושבות בוועדת הכספים.

הידי נגב: כלומר יש פה אינטרס אישי, לפי העמדה שלנו, של התנועה לאיכות השלטון, של נציגי הסיעות השונות שלא מעוניינים להגיש את הדוחות הכספיים, לא מעוניינים שיתפרסם דוח של מבקר, המדינה שיכול להיות דוח חמור בעניין הכספים הציבוריים שהם מקבלים, בעניין ההלוואות הנרחבות שנעשו החל מהכנסת ה-21, הלוואות שלא הוחזרו עדיין.

הידי נגב: יש פה אינטרס אישי של נציגי הסיעות שיושבים בוועדה.

הידי נגב: אני ביקשתי במכתב שלנו שנשלח אליך, גם לממלאת מקום היועצת המשפטית לכנסת – לגבי עצם האינטרס האישי שמנוגד פה ישירות לאינטרס הציבורי.

הידי נגב: בנוסף, חוק המידע – אני כארגון לא יכול לדעת מה המפלגות עושות בכסף.

הידי נגב: לכן דוחות המבקר כל כך חשובים.

משה גפני: היועצת המשפטית רוצה לומר משהו.

שלומית ארליך: לא קיבלתי את המכתב שלכם לכן אין לי יכולת להתייחס לגופו של עניין.

הידי נגב: המכתב אושר על ידי הוועדה, נשלח אליך אתמול בערב.

משה גפני: אני לא ראיתי.

משה גפני: תודה.

משה גפני: אני מבקש לומר לחברי הוועדה את מה שכולם יודעים – אין אינטרס אישי לאף אחד מחברי הוועדה.

משה גפני: יש אינטרס ציבורי.

משה גפני: יש מצב של קורונה.

משה גפני: היום החוק המקורי של מסירת הדוחות – וגם מערכות הבחירות – כל השנים, אם יש הסכמה, אם אין הסכמה, קבענו בחוק שאי-אפשר לעשות את זה, אבל אם יש הסכמה, זה נדחה.

משה גפני: מה שקרה בתקופה האחרונה, שעברנו מערכות בחירות אחת אחרי השנייה, מערכת בחירות שלישית ואולי מדברים על רביעית, ובאותה עת אנו גם מוסרים את הדוח ומסרנו את הדוח והמבקר אמור לתת את הדוח הזה לגבי הנושא של הבחירות לרשויות, שגם היו בתקופה הזו.

משה גפני: גם הטיפול השוטף.

משה גפני: אין אינטרס אישי, למיטב הבנתי וידיעתי, לאף אחד מחברי הוועדה.

משה גפני: זה שאנחנו נמצאים במשטר דמוקרטי, שאנחנו מתמודדים לכנסת במפלגות - למזלנו הרב זה עוד נשאר.

משה גפני: אם זה לא היה, באמת אין דמוקרטיה בישראל.

משה גפני: אנחנו לא מדווחים על מה שאנחנו מוציאים, אנחנו חברי הכנסת?

משה גפני: המפלגות לא מדווחות?

משה גפני: אם יהיה מישהו שיעשה פשלה, הוא ימשיך בתפקיד?

משה גפני: אין דבר כזה.

משה גפני: לכן הבקשה הזו של המפלגות היא ראויה.

משה גפני: אני שמח שמבקר המדינה לא מתנגד לדחייה הזו.

משה גפני: היא גם לא ארוכה.

משה גפני: אני לא ראיתי שום מכתב ואני לא חושב שמכתב היה משנה משהו.

משה גפני: הגיע הבוקר?

משה גפני: תודה רבה.

משה גפני: לא רוצה לראות את זה.

משה גפני: כאילו אנחנו עובדים שם.

משה גפני: הגוף הזה הוא פוליטי.

משה גפני: אצלם יש אינטרסים, אני יודע.

משה גפני: הם מגישים בג"ץ, למה תלמודי תורה מקבלים תקציב.

אופיר כץ: הוא קובע מה האינטרס הציבורי – לא אנחנו נבחרי הציבור.

משה גפני: שלח לנו מכתב.

משה גפני: אגב, אני לא מתעלם משום מכתב.

משה גפני: הוא הגיע הבוקר.

ינון אזולאי: הוא גם אמר שאנשים לוקחים את ההצבעה שלהם לפי דוחות המבקר.

ינון אזולאי: תנועת ש"ס בקדנציות האחרונות - הכול היה בסדר.

ינון אזולאי: השאלה אם בגלל זה הצביע לש"ס או לא...

שלומית ארליך: אני מקריאה את נוסח ההחלטה: החלטה בדבר הארכת מועדים, לפי חוק מימון מפלגות, התשל"ג–1973.

שלומית ארליך: בהתאם לסעיף 10(ו) לחוק מימון מפלגות, התשל"ג–1973, ובהסכמת מבקר המדינה, מחליטה ועדת הכספים של הכנסת כמפורט להלן: (1) להאריך עד יום י"ח בשבט התשפ"א (31 בינואר 2021) – זה במקום מה שהיה 31 בדצמבר 2020 – הארכה של חודש - את מועד מסירת החשבונות לתקופת הבחירות לכנסת העשרים ואחת ולתקופת הבחירות לכנסת העשרים ושתיים, ואת מועד מסירת החשבונות השוטפים לתקופה המתחילה ביום כ"ד בטבת התשע"ט (1 בינואר 2019) והמסתיימת ביום כ"ה בניסן התשע"ט (30 באפריל 2019) ולתקופה המתחילה ביום כ"ו בניסן התשע"ט (1 במאי 2019) והמסתיימת ביום א' בתשרי התש"ף (30 בספטמבר 2019); (2) להאריך עד יום ב' בניסן התשפ"א (15 במרס 2021) את מועד מסירת החשבונות לתקופת הבחירות לכנסת העשרים ושלוש, ואת מועד מסירת החשבונות השוטפים לתקופה המתחילה ביום ב' בתשרי התש"ף (1 באוקטובר 2019) והמסתיימת ביום ו' בניסן התש"ף (31 במרס 2020); (3) להאריך עד יום ו' בתשרי התשפ"ב (12 בספטמבר 2021) – זה מה שהיה במקור 12 באוגוסט 2021 - את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת העשרים ואחת ולתקופת הבחירות לכנסת העשרים ושתיים, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום כ"ד בטבת התשע"ט (1 בינואר 2019) והמסתיימת ביום כ"ה בניסן התשע"ט (30 באפריל 2019) ולתקופה המתחילה ביום כ"ו בניסן התשע"ט (1 במאי 2019) והמסתיימת ביום א' בתשרי התש"ף (30 בספטמבר 2019).

שלומית ארליך: (4) להאריך עד יום ג' בכסלו התשפ"ב (7 בנובמבר 2021) את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת העשרים ושלוש, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום ב' בתשרי התש"ף (1 באוקטובר 2019) והמסתיימת ביום ו' בניסן התש"ף (31 במרס 2020).

משה גפני: תודה רבה.

משה גפני: חנה, את מסכימה?

חנה רותם: הנוסח מקובל.

משה גפני: תודה.

משה גפני: מי בעד אישור בקשת הסיעות?

הידי נגב: אדוני היושב-ראש, אני מבקש לומר עוד כמה מילים.

משה גפני: לא מדברים באמצע הצבעה.

משה גפני: מי בעד אישור בקשת הסיעות להארכת מועדים – ירים את ידו.

משה גפני: מי נגד?

משה גפני: מי נמנע?

משה גפני: הצבעה בעד הבקשה – פה אחד הבקשה אושרה.

משה גפני: הבקשה אושרה פה אחד.

משה גפני: תודה רבה, הישיבה נעולה.